Document ID: 32012D0795

A BIZOTTSÁG VÉGREHAJTÁSI HATÁROZATA
(2012. december 12.)
az ipari kibocsátásokról szóló 2010/75/EU európai parlamenti és tanácsi irányelv végrehajtásáról való jelentéstétel céljából a tagállamok által benyújtandó információk típusának és formátumának, valamint a jelentéstétel gyakoriságának meghatározásáról
(az értesítés a C(2012) 9181. számú dokumentummal történt)
(EGT-vonatkozású szöveg)
(2012/795/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ipari kibocsátásokról (a környezetszennyezés integrált megelőzése és csökkentése) szóló, 2010. november 24-i 2010/75/EU európai parlamenti és tanácsi irányelvre (1) és különösen annak 72. cikke (2) bekezdésére,
mivel:
(1)
A Bizottság kérdőíveket dolgozott ki, amelyekben meghatározta, mely információkat kell a tagállamoknak rendelkezésre bocsátaniuk a 2010/75/EU irányelv 2013-2016 közötti időszakban történő végrehajtásáról szóló jelentésükben.
(2)
A tagállamok számára elő kell írni az említett kérdőívek kitöltését: az egyik kérdőív kizárólag a 2013-as évre vonatkozik, és abban a 2010/75/EU irányelv azon követelményeinek végrehajtása céljából hozott tagállami intézkedésekről kell jelentést tenni, amelyek nem voltak már eleve alkalmazandók a titán-dioxid-iparból származó hulladékról szóló, 1978. február 20-i 78/176/EGK tanácsi irányelvvel (2),a titán-dioxid-iparból származó hulladék által érintett környezeti elemek felügyeletére és ellenőrzésére vonatkozó eljárásokról szóló, 1982. december 3-i 82/883/EGK tanácsi irányelvvel (3),a titán-dioxid-ipar hulladékai által okozott szennyezés csökkentésére és lehetséges megszüntetésére kidolgozott programok közelítését szolgáló eljárásokról szóló, 1992. december 15-i 92/112/EGK tanácsi irányelvvel (4),a szerves oldószerek egyes tevékenységeknél és berendezésekben történő felhasználása során keletkező illékony szerves vegyületek kibocsátásának korlátozásáról szóló, 1999. március 11-i 1999/13/EK tanácsi irányelvvel (5),a hulladékok égetéséről szóló, 2000. december 4-i 2000/76/EK európai parlamenti és tanácsi irányelvvel (6),a nagy tüzelőberendezésekből származó egyes szennyező anyagok levegőbe történő kibocsátásának korlátozásáról szóló, 2001. október 23-i 2001/80/EK európai parlamenti és tanácsi irányelvvel (7),és a környezetszennyezés integrált megelőzéséről és csökkentéséről szóló, 2008. január 15-i 2008/1/EK európai parlamenti és tanácsi irányelvvel (8) összhangban, mielőtt a szóban forgó irányelveket a 2010/75/EU irányelv hatályon kívül helyezte volna.
(3)
A tagállamok számára elő kell írni továbbá egy másik kérdőív kitöltését is: ez a 2013-2016 közötti időszakra vonatkozik, és abban a kibocsátásokra és egyéb szennyezési formákra vonatkozó reprezentatív adatokról, a kibocsátási határértékekről, a 2010/75/EU irányelv 14. és 15. cikkének végrehajtásáról, valamint a 27. cikk szerinti új keletű technikák kifejlesztése és alkalmazása terén elért haladásról kell jelentést tenni; a benyújtott jelentésekből a Bizottság információkat szerez az általános végrehajtási intézkedésekről (1. modul), az Európai Szennyezőanyag-kibocsátási és Hulladékszállítási Nyilvántartáshoz igazodó információforrást tud összeállítani az egyes létesítményekről (2. modul), megbizonyosodhat arról, hogy az engedélyekben megfelelő módon alkalmazásra kerültek az elérhető legjobb technikák (3. modul), és ellenőrizheti az ágazati mimimumkövetelmények alkalmazását (4. modul).
(4)
A 2010/75/EU irányelv 72. cikkének (1) bekezdése értelmében a tagállamoknak az információkat elektronikus formátumban kell hozzáférhetővé tenniük.
(5)
A tagállami adatok konzisztenciájának és koherenciájának biztosítása érdekében a Bizottságnak - az Európai Környezetvédelmi Ügynökség támogatásával - e célra külön elektronikus jelentéstételi formátumot kell létrehoznia.
(6)
Az e határozatban előírt intézkedések összhangban vannak a 2010/75/EU irányelv 75. cikkének (1) bekezdése alapján létrehozott bizottság véleményével,
ELFOGADTA EZT A HATÁROZATOT:
1. cikk
A tagállamok jelentései
A tagállamok az I. és II. mellékletben szereplő kérdőív kitöltésével információkat bocsátanak az Európai Bizottság rendelkezésére a 2010/75/EU irányelv végrehajtására vonatkozóan, mégpedig az erre a célra kidolgozandó elektronikus jelentéstételi formátumban.
Az I. mellékletben szereplő kérdőívet legkésőbb 2014. szeptember 30-ig kell kitöltve visszaküldeni.
A II. mellékletben szereplő kérdőívre adott válaszokat legkésőbb 2017. szeptember 30-ig kell benyújtani.
2. cikk
Ennek a határozatnak a tagállamok a címzettjei.
Kelt Brüsszelben, 2012. december 12-én.

Labels: 12
15
20